નવી સરકારના શાસનમાં ઘણા સમયથી અટવાયેલા પ્રોજેક્ટો ક્લિયર થવા માંડયા છે. બ્યુરોક્રેટિક ડિલે પણ ન રહે એ સંજોગોમાં ધિરાણ માટેની માગ નીકળે તે સંજોગોમાં નાણાંના અભાવે બેંકો ધિરાણ ન કરી શકે એ સ્થિતિ અટકાવવા રિઝર્વ બેંકે બેંકોના હાથમાં ૪૦,૦૦૦ કરોડ રૃપિયા વધારાના રહે અને તેનો ઉપયોગ કરી શકે તેવી પરિસ્થિતિ નિર્માણ કરી છે. વિશ્વબજારમાં દબાયેલા કોમોડિટીના ભાવો, ફૂડ મેનેજમેન્ટ સુધારવા લેવાયેલ પગલાં અને માગના અભાવમાં કોર્પોરેટ ક્ષેત્રની ભાવો ન વધારી શકવાની મર્યાદા ઇન્ફલેશનને અંકુશમાં રાખી શકે તે સામે પક્ષે ચોમાસાની અનિશ્ચિતતા, ડિઝલ-પેટ્રોલના છૂટક ભાવોમાં સમયાંતરે વધારો કરવાની છૂટ અને ક્રૂડ ઓઈલના આંતરરાષ્ટ્રીય ભાવો ક્યારે પણ ફુગાવાને ભડકાવી શકે. આ ભય સાચો પડતો હોય તેમ છેલ્લા સમાચાર મુજબ ઇરાકના ત્રાસવાદીઓ પર અમેરિકાએ કરેલ હુમલાની વિપરીત અસર 'ઓઈલ'ના ભાવોમાં જોવા મળી શકે. વિકાસના થોડાઘણા આંકડા ખાસ કરીને ઔદ્યોગિક ઉત્પાદનના આંકડા (જે છેલ્લા બે વરસના શ્રેષ્ઠ દેખાવની શાખ પૂરે છે) અને જુલાઈના પરચેઝિંગ મેનેજર્સ ઇન્ડેક્સના આંક, એમ દર્શાવે છે કે, વ્યાજના ઊંચા દર ઉત્પાદન વધારવા આડે આવતા નથી. જો બીજા બધા સંજોગો અનુકૂળ હોય તો. સરકાર દ્વારા લેવાયેલ પગલાં ડાંગર (ચોખા) માટેના પ્રાપ્તિભાવનો નહિવત્ વધારો, સરકારી ગોદામોના અનાજમાંથી ખુલ્લા બજારમાં અમુક જથ્થો વેચવાની જાહેરાત અનાજ પ્રાપ્તિ માટે રાજ્ય સરકારો ખેડૂતોને બિનજરૃરી ઈન્સેન્ટિવ ન આપે તેની તકેદારી ફુગાવામાં ખાસ કરીને અનાજના ફુગાવામાં થોડી રાહત કરી શકે. રિઝર્વ બેંક સીપીઆઈ-ઇન્ફલેશને ૭.૫થી ૮.૫ ટકા વચ્ચે અને વિકાસનો દર ૫.૫ ટકા રહેવાની અપેક્ષા રાખે છે. બીજા શબ્દોમાં નવી સરકારના પ્રથમ બજેટની બહુ મોટી અસર નહીં થાય એમ ગણાય. સપ્ટેમ્બર-૩૦ની પછીની પોલિસી જાહેરાતમાં વ્યાજના દર નહીં ઘટે કે નહીં વધે સિવાય કે કોઈ અસાધારણ સંજોગો ઊભા થાય. એટલે કોર્પોરેટ ક્ષેત્ર તેનો ટૂંકા ગાળાનો રોડમેપ નિશ્ચિત રીતે તૈયાર કરી શકશે.